Paarl-vrou vermis: Kêrel teruggestuur na Wes-KaapNicola Pienaar. Foto: Facebook Jacobus Oosthuizen (32) wat voorlopig aangekla word van motordiefstal nadat sy meisie, Nicola Pienaar (28) verdwyn het, het Vrydag in die landdroshof in Port Elizabeth verskyn. Die saak is tot 2 Februarie uitgestel wanneer Oosthuizen in die Paarl-landdroshof in die Wes-Kaap moet verskyn. Hy sal dus nou van Port Elizabeth na die Wes-Kaap reis. Hy bly in aanhouding. Oosthuizen het aangedui dat hy van voornemens is om skuld te ontken. Maroela Media het vroeër berig hy is op 21 Januarie buite ŉ KFC in Port Elizabeth in hegtenis geneem waar hy ŉ goudkleurige Peugeot, parkeer het. Dié motor behoort aan Pienaar se ma. Pienaar is op 5 Januarie laas gesien toe sy haar ma se huis in die Peugeot verlaat het en sy is op 8 Januarie as vermis aangemeld. Volgens die polisie het Oosthuizen tydens sy inhegtenisneming aangevoer hy en Pienaar het ŉ uitval gehad en hy het haar op 7 Januarie in Oudtshoorn afgelaai. Intussen duur die soektog na Pienaar voort en daar is nog geen nuwe verwikkelinge nie. Kapt. Frederick van Wyk, woordvoerder van die polisie, het gesê die ondersoek na haar verdwyning is na die Oos-Kaap, Wes-Kaap en al langs die Tuinroete uitgebrei. Pienaar se ma, Marlaine Pienaar-Vice, het vroeër aan Maroela Media gesê omdat sy en haar dogter ŉ baie noue band het en mekaar byna elke dag gesien het, is dit vir haar baie vreemd dat haar dogter nog nie met haar kontak gemaak het nie. “Dit is totaal uit karakter vir haar om net te verdwyn en niks van haar te laat hoor nie. Ek het onmiddellik gedink iets is fout toe ek niks van haar hoor nie en haar nie in die hande kon kry nie,” het sy gesê. Lees alle vorige berigte oor Nicola Pienaar op Maroela Media.